**Suni Oy** on vuonna 1905 perustettu, Etelä-Karjalassa ja Kymenlaaksossa toimiva perheyritys. Suni-konsernin tytäryhtiöt ovat **Auto-Suni Oy** ja **MS-Auto Oy**. Toimialoina ovat henkilö- ja pakettiautojen ja myynti ja huolto. Toimipisteitä on Lappeenrannassa, Imatralla, Kotkassa ja Kouvolassa. Konserniin kuului aikaisemmin myös AS-Huolto Oy mutta nykyään konserni keskittyy automyyntiin ja sijoitustoimintaan.

Historiaa
---------

Suni-konserni sai alkunsa 25-vuotiaan Elias Sunin sekatavarakaupasta Savitaipaleen Laksiaisissa. Vuokratiloista se siirtyi omaan kauppakartanoon 1910. Luumäelle Elias Suni perusti Luumäen Höyry- ja Moottoriveneosakeyhtiön 1911 ja sivuliikkeen Jurvalaan 1912. Elias Suni muutti Lappeenrantaan 1915, ryhtyi siellä jatkamaan William Lindholmin Kangas- ja Sekatavarakauppaa ja myi Savitaipaleen liikkeensä.

1920-luvulla Elias Suni luopui päivittäistavaroiden vähittäiskaupasta tukkukaupan hyväksi ja perusti Studebaker-autokaupan ja Lappeenrannan ensimmäisen huoltoaseman. Elias Suni kuoli 1930 ja johtoon astui ensin leski ja tämänkin kuoltua 1937 heidän vanhin poikansa Viljo Suni. Sotien jälkeen autokauppa saatiin elpymään Austinin ja Mercedes-Benzin edustuksilla. 1960-luvulla Suni Oy laajensi kodinkonekauppaan ja pikatukkutoimintaan. 1970-luvun alussa valmistuivat Lappeenrannan Tapuli-tavaratalo sekä uudet tilat Sunin autokaupalle Tolkansuolle. Vuosikymmenen puolivälissä Suni laajensi Joutsenoon Tapuli-tavaratalon ja Rautia-myymälän avulla. Toimitusjohtajaksi tuli 25-vuotias ekonomi Tapani Suni.

Vuonna 1980 Suni Oy sai Volkswagen- ja Audi-autojen edustuksen. Yritys perusti 1980-luvun mittaan yli 15 Rabatti-halpamyymälää ympäri Kaakkois-Suomea ja luopui samalla päivittäistavaroiden tukkukaupasta. Vuonna 1988 Tapani Suni otti vastatakseen päivittäistavarakaupan ja veli Erkki Suni rauta- ja maatalouskaupan sekä auto- ja kodinkoneliikkeet.
1990-luvun alun laman aikaan Erkki Suni myi yhtiönsä Starckjohann Oy:lle ja Rabatteja alettiin muuttaa Frendi-myymälöiksi. Kolmas Tapuli-tavaratalo avattiin Imatralle. Uutena vähittäiskauppakonseptina tulivat mukaan Hansa-alennusmyymälät.

Vuonna 1999 Suni myi kaiken päivittäistavaratoimintansa Wihurille 1999.

Vuosituhannen vaihtuessa alettiin panostaa voimakkaasti jo hiipuneeseen autokauppaan, joka keskitettiin vuonna 2010 Auto-Suni Osakeyhtiöön. Autokauppaa laajennettiin yritysostojen kautta ympäri Etelä-Karjalaa ja Mikkeliin. Nyt Auto-Suni edustaa kuutta automerkkiä ja on yhdeksän automerkin valtuutettu huoltoliike.. Konsernin toinen yhtiö AS-Huolto Oy kuului valtakunnalliseen Autoasi-ketjuun.

Myöhemmin Mikkelin autokauppatoiminnoista on luovuttu ja konsernin autokorjaamotoiminta myyty uusille yrittäjille.

Ville Suni valittiin vuonna 2018 Suni-konsernin toimitusjohtajaksi.

Lähteet
-------

1. ↑  Ninni Myllyoja: Varovasti aivopesty, Ville Sunin kohtalo yrittäjänä sinetöitiin jo nuorena.  *Talouselämä*, 20 / 2013, 17.5.2013, s. 63.  Talentum Oyj.
2. 1 2  Ville Suni: *Kansainvälisyys vastavalmistuneen näkökulmasta*, s. 4. kalvosarja. , 14.3.2013. Kalvosarja pdf-muodossa verkossa (viitattu 8.6.2013).
3. 1 2 3 4 5  Sunin historiaa vuosikymmenittäin  2005. Suni Oy. Viitattu 8.6.2013.
4. ↑  Yrityskaupan hyväksyminen; Ruokamarkkinat Oy/ Suni Oy:n vähittäiskauppaliiketoiminta  24.4.2003. Kilpailuvirasto. Viitattu 8.6.2013.
5. ↑  Lappeenrannan AS-huollon omistajiksi Autokatsastus Lappeenranta ja JJ-autofix — Imatralla huolto jatkaa toimintaa Sunin alla *uutisvuoksi.fi*.  21.6.2018. Viitattu 16.6.2020.
6. ↑  Ville Suni aloittaa Sunin toimitusjohtajana ensi vuoden alussa — Sukunsa neljäs johtaja yhtiössä jatkaa myös Auto-Sunin johdossa *uutisvuoksi.fi*.  3.12.2018. Viitattu 16.6.2020.

Kirjallisuutta
--------------

* Hänninen, Jera: *Isoisä, isä ja poika. E. Suni ja Suni Oy alkaen 1905.* Suni Oy 2005.
* Salovaara, Outi: *Arwoisan yleisön kannatusta toiwoen, Suni Oy 1905–2005*. Suni Oy 2005. ISBN 9789529182190.